|  |  |
| --- | --- |
| **Perustelumuistio** |  |
| LUONNOS |  |
| 30.9.2024 | Diaarinro VN/24090/2024 ja YM051:00/2024 |

Ehdotus valtioneuvoston asetukseksi maatalousmaan kipsikäsittelyyn vuosina 2020-2025 myönnettävästä tuesta annetun valtioneuvoston asetuksen nimikkeen ja 11 §:n muuttamisesta

Keskeinen sisältö

Ehdotuksen keskeisenä sisältönä on maatalousmaan kipsikäsittelyyn vuosina 2020-2025 myönnettävästä tuesta annetun valtioneuvoston asetuksen (510/2020) voimassaolon pidentäminen vuoden 2030 loppuun saakka. Muutos toteutettaisiin tarkistamalla lain nimike vastamaan uutta voimassaoloaikaa ja muuttamalla voimaantulopykälää (11 §).

Muutos on tarkoitettu tulemaan voimaan mahdollisimman pian antamisen jälkeen, kuitenkin viimeistään 1.12.2024.

# Yleisperustelut

## Nykytila ja sen arviointi

### Vesien ja meren tilan parantaminen 2023-2027 (Ahti-ohjelma)

Vesien tilan parantamisen tavoitteena on hallituskaudella 2023-2027 hillitä ravinteiden ja haitallisten aineiden kuormitusta vesiin, parantaa maan rakennetta ja yleistä kuntoa sekä saada etenkin maatalouden biomassoihin ja jätevesiin liittyvät ravinne- ja energiaresurssit talteen ja käyttöön. Kokonaisuus on koottu Ahti-ohjelmaksi.

Pääministeri Orpon hallituksen ohjelmassa painotetaan erityisesti Saaristomeren valuma-alueella tehtäviä toimia. Näillä Ahti-ohjelman toimilla jatketaan vesiensuojelun tehostamisohjelman (2019-2023) sekä ravinteiden kierrätysohjelman (2012-2023) ja Saaristomeri-ohjelman (2021-) työtä.

Toimilla pyritään vesien ja Itämeren hyvään tilaan. Vesien tilan paraneminen palvelee alueen asukkaita ja virkistyskäyttäjiä. Samalla parannetaan huoltovarmuutta ja ruokaturvaa, sopeudutaan ilmastonmuutokseen ja hillitään luontokatoa. Ahti-ohjelma edistää alueellisten vesienhoitosuunnitelmien ja kansallisen merenhoitosuunnitelman toteutusta.

### Lainsäädäntö ja käytäntö

Vesienhoidon ja merenhoidon järjestämisestä annetun lain (1299/2004, jäljempänä vesienhoitolain) 1 a luvussa säädetään vesienhoitoa ja merenhoitoa koskevasta tuesta. Luvun valtuussäännösten nojalla on annettu tukimuotokohtainen asetus eli valtioneuvoston asetus maatalousmaan kipsikäsittelyyn vuosina 2020–2025 myönnettävästä tuesta (510/2020, jäljempänä kipsiasetus).

Kipsiasetusta on muutettu aikaisemmin kaksi kertaa; ensin tuen sisällön laajentamiseksi tiedon vaihtoon ja neuvontaan (muutos 160/2022) ja toiseksi EU:n uuden maatalouden ryhmäpoikkeusasetuksen vuoksi (muutos 843/2023). Kipsiasetus on voimassa 31.12.2025 saakka, mikä käy ilmi säädöksen nimikkeestä ja voimaantulopykälästä (11 §).

Elinkeino-, liikenne- ja ympäristökeskuksista säädetään niistä annetussa laissa (897/2009) ja valtioneuvoston asetuksessa (1373/2018, jäljempänä myös ELY-asetus). ELY-asetuksen 5 §:n 1 momentin 9 kohdan (muutos 90/2024) perusteella vesienhoidon ja merenhoidon järjestämisestä annetun lain ja kipsiasetuksen mukaisen tuen järjestämistä koskevat tehtävät kuuluvat Varsinais-Suomen ELY-keskukselle.

Maatalousmaan kipsikäsittelyn kokonaistavoitteesta (100 000 hehtaaria) oli vuoden 2024 syyskuun alkuun mennessä toteutunut 63 000 hehtaaria kipsikäsiteltyjä peltoja. Aiemmin kipsattavaksi haettuja peltohehtaareita oli kesällä 2024 levittämättä n. 12 000 hehtaaria. Uusien hakemusten osalta Saaristomeren valuma-alueella on tullut myös uusilta tiloilta hakemuksia, mutta hakualat ovat olleet kokonaisuudessaan pienempiä kuin hankkeen alkuaikoina, kun taas sen ulkopuolisilla kipsikelpoisilla alueilla ollaan jo hyvinkin lähellä 50 000 hehtaarin tavoitetta. Vuoden 2023 lopussa ja vuoden 2024 kesäkuun loppuun mennessä uusia kipsikäsittelyhakemuksia oli Saaristomeren alueella tullut n. 3 130 ha ja muualla n. 7 900 ha. Tietoja hankkeesta https://www.ely-keskus.fi/web/kipsinlevitys

Tukiviranomaisen tarkoitus on tehdä jatkossa talvella 2024–2025 tukipäätöksiä kaudelle 2025–2026. Pääosin sääolosuhteiden ja viljelykierron takia kaikkia peltolohkoja ei saada käsiteltyä kipsillä hakemisvuonna. Tästä syystä 100 000 hehtaarin tavoitteen saavuttamisen varmistamiseksi tarvitaan ainakin kaksi vuotta lisää käsittelyaikaa. Jos kauden viimeiset levitykset tehdään myöhään syksyllä 2026 niiden laskutus menee aivan sen vuoden loppuun ja jopa vuoden 2027 alkuun.

###  EU:n lainsäädäntö

Kipsiasetuksen 2 §:n perusteella sovelletaan tiettyjen maa- ja metsätalousalan ja maaseutualueiden tukimuotojen toteamisesta sisämarkkinoille soveltuviksi Euroopan unionin toiminnasta tehdyn sopimuksen 107 ja 108 artiklan mukaisesti annettua komission asetusta (EU) 2022/2472, jäljempänä Euroopan unionin maatalouden ryhmäpoikkeusasetus). Ryhmäpoikkeusasetuksen I ja II luvut ovat keskeisessä asemassa tuen hyväksyttävyyden näkökulmasta ja tuen sisältöä koskevat artiklat 14, 21 ja 22.

Euroopan unionin maatalouden ryhmäpoikkeusasetuksen 14, 21 ja 22 artiklassa tarkoitettua tukea voidaan myöntää vain Euroopan unionin maatalouden ryhmäpoikkeusasetuksen vaatimukset täyttäville pienille ja keskisuurille yrityksille.

## Tavoitteet

Tavoitteena on jatkaa määräaikaisen asetuksen voimassaoloa viidellä vuodella. Asetus olisi jatkossa voimassa vuoden 2030 loppuun saakka.

Kipsikäsittelyn tavoitteeksi on asetettu kipsin levittäminen 100 000 peltohehtaarille vuoden 2025 loppuun mennessä. Rannikkoalueiden pelloista oli syyskuun 2024 puolivälissä käsitelty kipsillä lähes 67 000 hehtaaria. Vuoden 2023 loppuun mennessä käsittelyn arvioitiin laskennallisesti estäneen vuosittain kaikkiaan 77 fosforitonnin joutumisen Itämereen. Saaristomeren osalta vuotuisen fosforikuorman laskettiin vähentyneen yhteensä 55 tonnia.

## Keskeiset ehdotukset ja säädösperusta

Ehdotuksen keskeisenä sisältönä on maatalousmaan kipsikäsittelyyn vuosina 2020-2025 myönnettävästä tuesta annetun valtioneuvoston asetuksen (510/2020) voimassaolon jatkaminen vuoden 2030 loppuun saakka. Muutos toteutettaisiin tarkistamalla lain nimike vastamaan uutta voimassaoloaikaa ja muuttamalla voimaantulopykälää.

Asetusmuutos ehdotetaan annettavaksi vesienhoitolain 1 a luvun 6 a §:n valtuussäännöksen nojalla.

## Esityksen vaikutukset

Esityksen vaikutuksena olisi tuen jatkamisen mahdollistaminen. Maatalousmaan kipsikäsittelyä voitaisiin jatkaa määrärahojen puitteissa viisi vuotta pidempään eli vuoden 2030 loppuun saakka. Tämä toisi osaltaan ennakoitavuutta tuen toteuttamiseen sekä maanviljelijöiden että hankehallinnon kannalta. Tukea voidaan myöntää vain sen mukaan, mitä valtion talousarviossa vuosittain määrärahoista päätetään.

Tukiviranomainen voisi tehdä tukipäätöksiä siten, että tuen toteuttaminen ulottuisi pidemmälle kuin vuoden 2025 loppuun määrärahojen käytöstä riippuen.

## Asian valmistelu

Asetus on valmisteltu ympäristöministeriössä. (Luonnokset asetusmuutoksesta ja perustelumuistiosta ovat olleen lausunnolla x.x.2024-x.x.2024 Lausuntopalvelu.fi:ssä.) TÄYDENTYY

## Voimaantulo

Asetusmuutos on tarkoitettu tulemaan voimaan mahdollisimman pian sen antamisen jälkeen kuitenkin viimeistään 1.12.2024.

YKSITYISKOHTAISET PERUSTELUT

**Nimike.** Valtioneuvoston asetus maatalousmaan kipsikäsittelyyn vuosina 2020-2025 myönnettävästä tuesta muutettaisiin nimikkeessä olevan vuosiluvun osalta vastaamaan ehdotettavaa voimassaoloaikaa.

Uusi nimike olisi siten Valtioneuvoston asetus maatalousmaan kipsikäsittelyyn vuosina 2020-2030 myönnettävästä tuesta.

**11 §.** Voimaantulo.

Asetuksen ehdotetaan olevan voimassa 31.12.2030 saakka.